Tamin Dahri

**Tamim Dahri Abdul Razak** (juga dieja sebagai **Tamin Dahri**) ialah seorang yang mengelar dirinya sebagai aktivis hartanah warganegara Malaysia. Beliau mendapat liputan meluas pada awal tahun 2026 berikutan penglibatannya dalam operasi pembersihan struktur rumah ibadat yang dibina tanpa kebenaran di atas tanah persendirian milik Yayasan Kubra di Taman Rawang Perdana, Selangor, dan juga didakwa menghina simbol suci agama Hindu dengan memijak trisula di suatu tapak Hindu di Langkawi, Kedah.

## Kontroversi

### Insiden Taman Rawang Perdana
Pada Februari 2026, Yayasan Kubra telah melantik Tamim Dahri untuk menjalankan kerja-kerja pembersihan ke atas sebuah struktur kuil yang dibina secara tidak sah di Taman Rawang Perdana. Tindakan ini diambil bagi memberi laluan kepada pembinaan projek perumahan asnaf selepas tamat tempoh pengosongan selama 14 hari yang dipersetujui bersama pihak polis dan jawatankuasa rumah ibadat tersebut. Berikutan insiden perobohan tersebut, pihak polis telah menahan Tamim bersama tiga individu lain di Ibu Pejabat Polis Daerah (IPD) Gombak bagi membantu siasatan, dan Mahkamah Majistret Selayang membenarkan penahanan reman selama dua hari. 
Pada 12 Februari 2026, pasukan peguam bela yang mewakili beliau, termasuk Aidil Khalid dan Muhammad Hariz Md Yusoff, memfailkan semakan kes di Mahkamah Tinggi Shah Alam. Mahkamah Tinggi kemudiannya memutuskan untuk membatalkan perintah reman tersebut dan mengarahkan agar kesemua tahanan dibebaskan serta-merta.

### Insiden memijak simbol suci agama Hindu
Pada awal bulan Mac 2026, satu video tular di media sosial yang didakwa menunjukkan Tamim Dahri berulang-ulang kali memijak trisula, satu simbol suci dalam agama Hindu, di tapak lama Kuil Sri Maha Muniswarar di Langkawi. Video asal tersebut juga diiringi dengan paparan kapsyen "Aktiviti masa lapang". Kemunculan video berkenaan mengundang kemarahan kalangan penganut Hindu dan sejumlah 192 laporan polis telah dibuat atasnya setakat 17 Mac.
Pada 11 Mac dalam satu hantaran Facebook, Tamim Dahri berkata beliau "tidak terfikir langsung" bahawa "besi berkarat yang tajam" tersebut ialah lambang keagamaan Hindu.

### Larikan diri ke luar negara dan tuduhan mahkamah
Pada 13 Mac 2026, Ketua Polis Negara Mohd Khalid Ismail dalam satu kenyataan mengesahkan bahawa Tamim Dahri telah melarikan diri ke Thailand. Pihak polis berkata Tamim Dahri akan didakwa bawah Seksyen 295 Kanun Keseksaan kerana merosakkan atau mencemar objek suci dengan niat hendak mengaibkan mana-mana golongan agama, sebaik beliau dibawa pulang ke Malaysia.
Menurut sumber keselamatan Thailand, Tamim Dahri dipercayai lari ke Thailand pada 12 Mac 2026 melalui laluan darat dari Rantau Pajang, Kelantan ke Sungai Golok, Narathiwat, dengan dokumen perjalanan yang sah. Pada 15 Mac pula, beliau mempersoalkan sama ada pihak lain masih yakin dia berada di selatan Thailand dalam satu hantaran Threads yang diiringi dengan tanda pagar #*catchmeifyoucan* (tangkap saya jika boleh). Ia kemudian disahkan bahawa pada hari yang sama, beliau telah lari ke Riyadh, Arab Saudi melalui Lapangan Terbang Antarabangsa Bangkok. 

Beliau pada mulanya dijadualkan untuk didakwa di Mahkamah Majistret Langkawi pada 17 Mac, tetapi telah ditangguhkan ke 17 Mei kerana beliau telah lari ke Arab Saudi. Pada 19 Mac, Tamim Dahri berkata beliau akan menyerahkan diri tetapi dengan syarat bahawa empat kuil tertentu di Malaysia yang dikatakan tidah sah dirobohkan.

## Penglibatan politik
Pada 6 Mac 2026, Tamim menyerahkan borang permohonan keahlian untuk menyertai Parti Keadilan Rakyat (PKR). Penyertaan tersebut telah menimbulkan bantahan dalam kalangan pemimpin parti, termasuk Ahli Dewan Undangan Negeri (ADUN) Rawang Chua Wei Kiat, yang menegaskan bahawa penerimaan individu yang dikaitkan dengan sentimen kontroversi berpotensi menjejaskan imej kesederhanaan parti. Beberapa hari kemudian, Tamim menjelaskan bahawa permohonan tersebut hanyalah satu sindiran politik yang ditujukan kepada Menteri Komunikasi Fahmi Fadzil susulan sekatan yang dikenakan terhadap akaun media sosial miliknya, dan beliau tidak mempunyai minat untuk menyertai arena politik secara serius.
## Rujukan